钦定古今图书集成/明伦汇编/官常典/第349卷 > 冯璧
## 钦定古今图书集成/明伦汇编/官常典/第349卷 > 冯璧

按《金史》本传：“璧字叔献，真定县人。幼颖悟不凡，弱冠
补太学生。承安二年，经义进士，制策复优等，调莒州
军事判官。宰相奏留校秘书。未几，调辽滨主簿。县有
和籴粟未给价者，馀十万斛散贮民居，以富人掌之，
有腐败则责偿于民，民殊苦之。璧白漕司，即日罢之民大悦。四年，调鄜州录事。明年，伐蜀，行部檄充军前”
检察，帅府以书檄委之。章宗欲招降吴曦，诏先以文
告晓之，然后用兵。蜀人守散关不下，金兵杀获甚众。
璧言：“彼军拒守而并祸其民，无乃与诏旨相戾乎？”主
帅憾之，以璧招两当溃卒。璧即日率凤州已降官属
淡刚、李果偕行，道逢军士，所得子女金帛牛马皆夺
付刚，使归其家，军士则以违制决遣之。比到，两当军
民三万馀众鼓舞迎劳，璧以朝旨慰遣之。及还，主帅
嘉其能，奏迁一官。五年，自东阿丞召补尚书省令史。
用宗室承晖荐，授应奉翰林文字，兼韩王府记室参
军，俄转太学博士。至宁初，忽沙虎弑逆，遂去官。宣宗
南迁，璧时避兵东方，由单父渡河诣汴梁。时相奏复
前职。贞祐三年，迁翰林修撰。时山东、河朔军六十馀
万口，仰给县官，率不逞辈窜名其间。诏璧摄监察御
史，汰逐之。总领撒合问冒券四百馀口，劾案以闻，诏
杖杀之，故所至争自首，减几及于半。复进一官。初，监
察御史本温被命汰宗室从坦军于孟州，军士欲谋
变，本温惧，不知所为。寻有旨，“北军沈思忠以下四将
屯卫”州，馀众果叛入太行。于是密院奏以璧代本温
竟其事。璧驰至卫，召四将喻以上意，思忠等挟叛者
请还奏之，璧贵以大义，将士惭服，不日就汰者三千
人。六月，改大理丞，与台官行关中，劾奏奸赃之尤者
商州防御使宗室重福等十数人，自是权贵侧目。四
年，以宋人拒使者于淮上，遣兵南伐，诏京东总帅纥
石烈牙吾塔攻盱眙，牙吾塔不从命，乃率精骑由滁
州略宣化，纵兵大掠。故兵所至，原野萧条，绝无所资，
宋人坚壁不战，乃无功而归。行省奏牙吾塔故违节
制，诏璧佩金符鞫之。璧驰入牙吾塔军，夺其金符，易
以他帅，摄牙吾塔入狱，兵士哗噪，以吾帅无罪为言。
璧怒，责牙吾塔曰：“元帅欲以兵抗制使耶？待罪之礼，
恐不如此。”使者还奏：“狱能竟乎？”牙吾塔伏地请死，璧
曰：“兵法，进退自专，有失机会，以致覆败者，斩。”即拟以
闻，时议壮之。十月，改礼部员外郎，权右司谏、治书侍
御史。诏问时务所当先者，璧上六事，大略言：减冗食，
备选锋，缓疑似以慎刑，择公廉以检吏，屯戍革朘削
之弊，权贵严请托之科。又条自治之策四，谓别贤佞，
信赏罚，听览以通下情，贬损以谨天戒。诏以东方饥
馑，盗贼并起，以御史中丞完颜伯嘉为宣慰使，监察
御史道远从行。道远发永城令簿奸赃，伯嘉与令有
违，付令有司，释簿不问。燕语之际，又许参佐克忠等
台职。璧皆劾之，伯嘉竟得罪去。初，谍者告归德行枢
密院，言河朔叛军有窃谋南渡者，行院事胡土门、都
水监使毛花辇易其人，不为备。一日，红衲数百，联筏
南渡，残下邑而去，命璧鞫之。璧以二将托疾营私，闻
寇㢮备，且来不战，去不追，在法皆当斩。或以为言：“二
将皆宠臣，而都水者赀累钜万，若求援禁近，必从轻
典，君徒结怨权贵，果何益耶？”璧叹曰：“睢阳行阙，东藩
重兵所宿，门廷之寇且不能御，有大于此者，复何望
乎？”即具所拟闻。四年，迁刑部郎中。关中旱，诏璧与吏
部侍郎畏忻审理冤狱。时河中帅阿虎带及僚属十
数人，皆以弃城罪当死，系同州狱待报。同州官僚承
望风旨，问璧何以处之，璧曰：“河中今日重地，朝议拟
为驻跸之所。若失此，则河南、陕西有唇亡之忧。以彼
宗室勋贵，故使镇之。平居无事，竭民膏血为浚筑计，
一旦有警，乃遽焚荡而去，此而不诛，三尺法无用矣。”
竟以无冤上之。冬十月，出为归德治中。未几，改同知
保静军节度使，又改同知集庆军节度使。到官，即上
章乞骸骨，进一官致仕。正大九年，河南破，北归。又数
年，卒，年七十有九。